Om Nordland Offshore Race.

Nordland Offshore Race (NOR) har blitt arrangert årlig fra 2006 som en shorthandregatta, med unntak av 2020 og 2021 hvor vi pga. koronarestriksjoner ikke kunne arrangere regattaen. I år vil vi arrangere NOR i 3 ulike klasser. Shorthanded hvor det er 2 seilere ombord i hver båt, samt Fullt Mannskap, og Tur-klassen. I Turklassen kan båter uten godkjent målebrev delta, men de må tilfredsstille de samme sikkerhetskrav som de øvrige båter iht. OSR kat. 3. Regattaen har start på Bodø indre havn. Deretter seiler vi en runde på ytre havn før vi setter kursen via Øyholmbåen ved Karlsøyvær, Bårbakkskjær ved Værøy, Nupen ved Fleinvær, og inn til Bodø igjen. Ruten kan dersom været tilsier det bli satt opp motsatt retning. Totalt vil da løypen bli ca. 115 nautiske mil i luftlinje.

Siden regattaen går i slutten av mai mnd. vil det være lyst hele døgnet. Vi kan ikke love hverken sol eller god seilevind, men erfaringene er at det har blitt uforglemmelige seilopplevelser enten været har vært strålende, eller ikke fullt så strålende.

Det blir gjerne tidlig søndags morgen før båtene passerer mållinjen på vei inn på Bodø havn igjen. Søndags kveld vil vi lage en sosial tilstelning med utdeling av premier, og hvor vi kan møtes for å diskutere regattaen samt få oss noe å spise og drikke.

Nordland Offshore Race er underlagt Offshore Special Regulations, kategori 3**,** Races across open water, most of which is relatively protected or close to Shorelines. Det er gjort enkelte revideringer i OSR kat. 3, og det er bl.a. ikke lengre et krav om at deltakende båter må være utstyrt med redningsflåte.

Noen hevder at Nordland Offshore Race er Nord-Norges tøffeste regatta, og det kan være de har rett i det. Ikke nødvendigvis for at båtene krysser Vestfjorden 2 ganger, men kanskje like mye fordi det er krevende å holde oppe fokus på seiltrim, taktikk, og prestasjon i 16-20 timer med lite eller ingen søvn. De 3 beste båtene i Shorthand, og Fullt Mannskap premieres, og kanskje vil det også bli delt ut andre premier. Deltakere som deltar for 5. 10. eller 15. gang vil i tillegg få tildelt en plakett med tresnitt av kunstneren, og seileren, Lars Erik Karlsen.

Nordland Offshore Race er åpen for påmelding for alle som har båt, og som er kvalifisert iht. seilingsbestemmelsene. Har du spørsmål om Nordland Offshore Race, eller WS Offshore Special Regulations kat. 3 er det bare å ta kontakt med Nils på Neldby@gmail.com (90892716).